Alboraia intensifica la vigilància i mesures de seguretat i manteniment de Vinival amb Metrovacesa i la Policia Local
19 de juliol de 2024

L'Ajuntament d'Alboraia intensifica la seguretat en La Patacona prenent noves mesures per al polígon en desús de Vinival, amb especial incidència en els mesos d'estiu. En aquesta ocasió, amb una trobada entre l'Ajuntament (alcalde, Miguel Chavarría, i regidor de Seguretat Ciutadana, Sebastián Torres), la Policia Local i l'empresa Metrovacesa, encarregada del manteniment de l'espai.

Entre les mesures acordades, Metrovacesa contractarà una empresa de seguretat que, a diferents hores, passege per l'entorn dels cellers. També es procedirà a la instal·lació de càmeres de seguretat, que també ajudaran a controlar l'abocament d'enderrocs, així com a dur a terme accions per a evitar que trenquen la porta principal i evitar l'accés de vehicles.

Els cossos de seguretat, per part seua, ja han identificat a les persones que resideixen en el polígon durant tot l'any. Serveis Socials també ha prestat la seua ajuda per a tractar d'atendre els casos, ja que es tracten de perfils drogodependents. "No obstant això, la solució definitiva és el projecte d'ecobarri amb nous equipaments (sanitaris, esportius, d'habitatge, aparcaments, de comerç local, etc.) per a La Patacona. Posem tots els recursos i més per a contindre el problema, però el final només pot passar per fer desaparéixer un entorn degradat i en desús", explica Chavarría.

Seguretat i manteniment habituals

La trobada suposa un pas més en les actuacions de seguretat que s'han estat duent a terme durant els últims anys i que està experimentant una intensificació major des dels actes vandàlics del passat estiu. En aquest sentit, l'alcalde, Miguel Chavarría, la Guàrdia Civil i la Policia Local han mantingut trobades periòdiques per a abordar la zona durant els últims mesos i els actuals propietaris del polígon han realitzat actuacions de manteniment a sol·licitud del Consistori.

Fruits d'aquestes trobades, el dron de la Policia Local sobrevola diàriament La Patacona i Vinival i la Guàrdia Civil ha augmentat el seu patrullatge. Per part seua, Metrovacesa ha tapiat diverses portes obertes, ha retirat enderrocs llançats contínuament i ha tancat alguns forats del sòl per a evitar perills.